Zuma-skildery verkoopYakhal’inkomo – Black Man’s Cry. Foto: Art South Africa/Facebook Greg Dale, direkteur van die Commune.1-galery, sê Ayanda Mabulu se werk getiteld Yakhali’imkono – Black Man’s Cry is Saterdagaand tydens die FNB Joburg Kunsfees 2013 verkoop. “Ons het nie die verkoopsprys van die werk verander ná die omstredenheid daar rondom nie.” Die skildery is aanvanklik van die fees verwyder maar is glo later weer ten toon gestel nadat die fotograaf David Goldblatt, die hoofkunstenaar by vanjaar se fees, sy werk uit protes verwyder het. Die werk wys ŉ knielende mynwerker met horings op sy kop – ŉ metafoor vir ŉ sterwende bul. Zuma staan agter die mynwerker met ŉ hond aan ŉ leiband. Die hond, wat die polisie simboliseer, val die mynwerker aan. Zuma staan met sy voet op ŉ ander mynwerker se kop. Brittanje se koninging Elizabeth II en prins Charles kyk toe en lag oor die toneel wat voor hul afspeel. Julius Malema, leier van die Ekonomiese Vryheidsvegters (EFF), word ook in die werk uitgebeeld en lyk geskok deur wat hy sien. ŉ Stiervegter lok die mynwerkers na sy swaard met ŉ Suid-Afrikaanse vlag in plaas van die gebruiklike rooi doek. Mabulu het in 2010 vir omstredenheid gesorg met sy werk Better Poor than a Rich Puppet wat Zuma se ontblote geslagsdeel uitbeeld. Die kunstenaat Brett Murray se werk The Spear is verlede jaar uit die Goodman-galery in Johannesburg verwyder. Zuma se ontblote geslagsdeel word ook in die skildery uitgebeeld.